

**odbor kontroly a prevencie korupcie**

**Mlynské nivy 44/a, 827 15 Bratislava 212**

Vážený pán

Ivan Čechovič

|  |  |  |  |
| --- | --- | --- | --- |
| Váš list číslo/zo dňa | Naše číslo | Vybavuje/linka | Bratislava |
| 01. 10. 2024 | 243041/2024-1030-253230 | 02/4854 1577 | 21. 11. 2024 |

Vec

Oznámenie výsledku vybavenia petície

Vážený pán ...........,

Ministerstvu hospodárstva SR (ďalej len „MH SR“) bolo dňa 10. 10. 2024 z Úradu vlády Slovenskej republiky postúpené podanie petičného výboru zloženého z bývalých zamestnancov spoločnosti SCP, a. s., Ružomberok, s predmetom označeným ako *„Petícia“* aobsahujúce originály listov podpisových hárkov (spolu ďalej len „petícia“).

Keďže predmetná petícia spĺňala požiadavky na uplatnenie petičného práva   
podľa zákona č. 85/1990 Zb. o petičnom práve v znení neskorších predpisov, bola vybavovaná ako žiadosť v zmysle ustanovenia § 5 ods. 6 predmetného zákona. Po vyžiadaní a oboznámení sa   
s relevantnými informáciami o aktuálnom stave predmetnej problematiky si Vám dovoľujeme zaslať nasledovnú odpoveď:

Táto petícia je už v poradí štvrtou petíciou, ktorá je takmer s totožným obsahom aké boli prechádzajúce doručené petície, preto aj toto oznámenie je po obsahovej stránke takmer identické ako tie predchádzajúce.

Spoločnosť MH Manažment, a. s. je ad roku 2016 účastníkom série súdnych sporov   
na základe žalôb podaných bývalými zamestnancami SCP, a. s. Niektorí členovia petičného výboru v predmetných sporoch osobne vystupovali, resp. vystupujú v postavení žalobcov, pričom aktuálne evidujeme už iba jeden, ktorý nie je právoplatne skončený. Všetky doteraz ukončené súdne spory iniciované jednotlivými bývalými zamestnancami SCP, a. s.   
a ECO-PAPIER Ružomberok, občianske združenie, ktorých účastníkom bol, resp. aj je aj   
MH Manažment, a. s. v procesnom postavaní žalovaného, boli doposiaľ zamietnuté a vzhľadom na výsledky už skončených súdnych sporov je veľký predpoklad, že aj posledný ešte stále prebiehajúci súdny spor skončí s rovnakým záverom, t. j. zamietnutím žaloby.

Voči spoločnosti MH Manažment, a. s., ako žalovanému v ďalšom rade, sa prostredníctvom súdu domáhate zrušenia samotnej privatizácie, alternatívne si uplatňujete aj nároky na vydanie zamestnaneckých akcií, resp. náhrady škody.

Obsahom petície je v zásade identická argumentácia používaná Vami ako žalobcami   
v súdnych konaniach a je prakticky od roku 2006 až do súčasnosti predmetom nepretržitej rozhodovacej činnosti celej sústavy súdnictva Slovenskej republiky.

V sporoch, ktoré boli Vami, resp. Vami založenými subjektmi iniciované, príslušné súdy od roku 2006 až do súčasnosti stabilne konštatujú, že Vám ani z titulu zákona o veľkej privatizácii č. 92/1991 Zb., ani z titulu rozhodnutia Prezídia Fondu národného majetku SR z roku 1996, ani zo samotnej privatizačnej zmluvy z roku 1996, nevznikli žiadne hmotnoprávne a tým pádom ani procesné práva, pričom v rámci jednotnej názorovej línie súdy zdôrazňujú, že privatizačná zmluva z roku 1996, ako aj oba jej dodatky sú platné právne úkony. Z týchto dôvodov zneli všetky doposiaľ vydané meritórne rozhodnutia vo veci v neprospech Vás ako žalobcov, a to konkrétne:

1. rozsudok Okresného súdu Ružomberok sp. zn. 6C/125/2006 zo dňa 11.08.2009 potvrdený rozsudkom Krajského súdu v Žiline sp. zn. 10Co/315/2009 zo dňa 16.09.2010,
2. rozsudok Okresného súdu Bratislava I sp. zn. 33Cb/71/2016 zo dňa 14.12.2017 potvrdený rozsudkom Krajského súdu v Bratislave sp. zn. 1Cob/144/2018-951 zo dňa 29.11.2018, dovolanie odmietnuté uznesením Najvyššieho súdu SR č. k. 4Obdo/36/2019-1669 zo dňa 31.05.2021, ústavná sťažnosť odmietnutá uznesením Ústavného súdu SR, č.k. III. ÚS 383/2023-63 zo dňa 18.08.2023,
3. nález Ústavného súdu SR č.k. II. ÚS 373/2018-363 zo dňa 16.04.2020,
4. rozsudok Okresného súdu Bratislava I č.k. 30Cb/72/2016-929 zo dňa 07.05.2019   
   v spojení s doplňujúcim rozsudkom Mestského súdu Bratislava III č. k. B1-30Cb/72/2016-1639 zo dňa 05.04.2024,
5. rozsudok Mestského sudu Bratislava III č. k. B5-23Cb/230/2018-590 zo dňa 08.11.2023,

právoplatný dňa 28.12.2023, voči ktorému žalobca nepodal odvolanie, z čoho možno usúdiť, že prijal tento právny stav.

Z pohľadu súdenej problematiky majú zásadný význam najmä rozhodnutie Najvyššieho súdu SR (5/2021) a aktuálne najnovšie rozhodnutie Ústavného súdu SR (8/2023), obe vydané   
v spore žalobcu Drusková, ako bývalého zamestnanca SCP, a. s., ktorými najvyššie súdne autority definitívne potvrdili správnosť právnych záverov inštančne podriadených súdov, že privatizácia SCP, a. s. (zmluva, vrátane jej dodatkov) je platná a žiadnemu z bývalých zamestnancov SCP, a. s. nevznikli nimi tvrdené nároky. V ďalšej argumentačnej línii sa všetky konajúce súdy, vrátane Najvyššieho súdu SR a Ústavného súdu SR, vysporiadali s absenciou aktívnej vecnej legitimácie bývalých zamestnancov SCP, a. s. na podanie žaloby a tým pádom aj absenciou naliehavého právneho záujmu. Ako bývalí zamestnanci SCP, a. s. nemáte hmotnoprávny nárok napadnúť privatizačnú zmluvu z dôvodu, že ste neboli účastníkmi tejto zmluvy, a ani nejde o zmluvu v prospech tretej osoby, ako sa mylne domnievate. Predmetné rozhodnutia na vnútroštátnej úrovni fakticky uzavreli proces spochybňovania privatizácie   
SCP, a. s., nakoľko ide o rozhodnutia najvyšších súdnych autorít, ktoré sú podľa procesného práva konečné a pre všetky slovenské súdy, vrátane účastníkov súdneho konania, t. j. aj   
pre MH Manažment, a. s., právne záväzné. V súlade s princípom legitímnych očakávaní by súdy mali aj v ďalších doposiaľ neukončených konaniach rozhodnúť rovnako, nakoľko všetky Vami podané žaloby majú rovnaký skutkový aj právny základ.

Prostredníctvom predmetnej petície, sa opäť domáhate intervencie zo strany vlády Slovenskej republiky, resp. ministerky hospodárstva SR, s cieľom zvrátiť pre Vás údajne nepriaznivý právny stav, ktorý vyplynul z vyššie spomínaných súdnych konaní. Rešpektujúc princíp právnej istoty, ktorý bol súdmi nastolený právoplatnými súdnymi rozhodnutiami vydanými v sérii sporov v kauze SCP, a. s., nie je v podmienkach právneho štátu mysliteľné, aby ktorýkoľvek subjekt, vrátane MH SR, spoločnosti MH Manažment, a. s., či štátu, konal   
v priamom rozpore so záväznými závermi, ktoré z nich plynú. Stále trváme na tom, že za daného právneho stavu preto neexistuje právny titul, na podklade ktorého by štát, resp. ním ovládaná spoločnosť MH Manažment, a. s., mala konať v rozpore s právoplatnými, a teda záväznými rozhodnutiami súdov a iniciovať akékoľvek dohody o urovnaní ešte prebiehajúcich súdnych konaní, príp. iné úkony vo vzťahu k spoločnosti ECO-INVESTMENT, a. s.

Nad rámec uvedeného si dovoľujeme uviesť, že MH Manažment, a. s. ako právny nástupca Fondu národného majetku Slovenskej republiky nemôže už odstúpiť od privatizačnej zmluvy z dôvodu uplynutia premlčacej lehoty, ak by aj existovala nejaká okolnosť,   
resp. skutočnosť, ktorá by toto právo spoločnosti MH Manažment, a. s. priznávala. Premlčacia lehota je v zmysle § 397 zákona č. 513/1991 Zb. Obchodného zákonníka v znení neskorších predpisov (ďalej ako ,,Obchodný zákonník") štvorročná. Ak by sa teda pripustil záver, že spoločnosť ECO-INVESTMENT, a. s., resp. jej právny predchodca porušil niektoré ustanovenie privatizačnej zmluvy, čo nebolo doposiaľ objektívne preukázané, premlčacia lehota začala plynúť nasledujúcim dňom po porušení toho-ktorého ustanovenia zmluvy, resp. dňom kedy Fond národného majetku Slovenskej republiky mohol uskutočniť právny úkon, t. j. odstúpiť   
od zmluvy (ustanovenie § 391 ods. 2 Obchodného zákonníka). Z rovnakého dôvodu by bolo   
zo strany MH Manažment, a. s. nedôvodné a nehospodárne iniciovať súdne konanie   
voči ECO-INVESTMENT, a. s. napríklad z dôvodu, že právny predchodca   
ECO­ IVNESTMENT, a. s. nezaplatil celú kúpnu cenu za privatizáciu SCP, a. s., čo však k dnešnému dňu nemožno objektívne vyvodiť zo žiadnych existujúcich informácií a/alebo disponibilných dokumentov.

So zreteľom na vyššie uvedené skutočnosti, ako aj s ohľadom na to, že minimálne jeden   
z členov petičného výboru aktuálne vystupuje alebo vystupoval v postavení žalobcu v aktuálne jedinom prebiehajúcom súdnom spore, ktorého účastníkom je tiež spoločnosť MH Manažment, a. s., máme za to, že MH SR nie je spôsobilé privodiť akúkoľvek zmenu súčasného právneho stavu veci v súdnych konaniach, ktorá je predmetom podanej petície.

Záverom uvádzame, že ako MH SR, tak aj spoločnosť MH Manažment, a. s., rešpektuje doterajšie rozhodnutia súdov rôznych inštancií ako najvyšších autorít poverených aplikovaním a výkladom zákonov v právnom štáte.

Touto odpoveďou považujeme Vašu petíciu z úrovne MH SR za vybavenú.

S úctou

Mgr. Peter Semanco

riaditeľ odboru kontroly a prevencie korupcie